Bloem-DBV het jou hulp dringend nodig | Maroela Media
Foto: Nancy Nobody/Pexels.com
Die Bloemfonteinse tak van die Dierebeskermingsvereniging van Suid-Afrika (DBV) het ŉ dringende pleidooi aan die publiek gerig nadat dié organisasie se enigste middel van vervoer onlangs in ŉ ongeluk betrokke was.
In ŉ verklaring sê die DBV dié bakkie, wat sowat tien jaar oud was, was in die laaste paar jaar as’t ware die organisasie se regterhand om diere in dié stad te beskerm.
Die bakkie het in die laaste dekade onder meer 15 053 dwaaldiere opgelaai om te verhoed dat hulle onder voertuie beland en altesaam 17 856 dierekinders na sy kliniek vervoer omdat hulle “mensouers” nie meer na die diere kon omsien nie.
Die bakkie het meer as 410 000 km afgelê om “diere in nood te help”, lui die verklaring. “Ongelukkig, omdat die bakkie reeds so oud was, het dit geen waarde nie en sal ons baie min geld van die versekering kry. Hierdie uitdaging maak dit nou vir ons baie moeilik om ons deel te doen en diere wat ons hulp nodig het, te beskerm.”
ŉ Motorhandelaar in die omgewing het reeds onderneem om ŉ bakkie teen ŉ laer prys aan die DBV te verkoop, maar dié organisasie benodig steeds fondse om uiteindelik in staat te wees om ŉ nuwe voertuig aan te koop.
“Elke enkele skenking sal bydra en ons help om ŉ nuwe bakkie aan te skaf sodat ons met ons werk kan voortgaan,” sê die organisasie.
Vir meer inligting oor skenkings kontak die Bloemfontein-DBV (25 McGregorstraat, Bloemfontein) by 051 447 3801 of stuur ŉ e-pos na [email protected]. Besoek ook die Bloemfontein-DBV se amptelike webwerf hier.